তথ্যবিবরণী নম্বর : ২৬৯

বন্দর ব্যবহারকারীদেরকে আরো উন্নত সেবা দেওয়ার চর্চা করতে হবে

 --- নৌপরিবহন প্রতিমন্ত্রী

ঢাকা, ৮ মাঘ (২২ জানুয়ারি) :

 বন্দর ব্যবহারকারীদের আরো উন্নত সেবা দেওয়া এবং বন্দরের আমদানি-রপ্তানি ব্যবসা সহজীকরণের লক্ষ্যে চর্চা ও গবেষণা (স্টাডি) করতে হবে। এক্ষেত্রে অংশীজনদের সাথে আলোচনা করতে হবে।

 নৌপরিবহন প্রতিমন্ত্রী খালিদ মাহ্মুদ চৌধুরী আজ মন্ত্রণালয়ের সভাকক্ষে চট্টগ্রাম বন্দর এবং বাংলাদেশ স্থল বন্দর কর্তৃপক্ষের আমদানি-রপ্তানি ব্যবসা সহজীকরণে কর্মপরিকল্পনা উপস্থাপন বিষয়ক কর্মশালায় প্রধান অতিথির বক্তৃতায় এসব কথা বলেন।

 ইজ অভ্ ডুয়িং বিজনেস (Ease of doing business) এর অধীনে উক্ত বন্দর কর্তৃপক্ষগুলোর আমদানি-রপ্তানি ব্যবসা সহজীকরণের লক্ষ্যে নৌপরিবহন মন্ত্রণালয় গবেষণা (স্টাডি) করার পদক্ষেপ নেয়। জেপিজেড কনসাল্টিং (বিডি) লিমিটেড ৪৯ লাখ টাকা ব্যয়ে চার মাসের মধ্যে স্টাডির কাজটি সম্পন্ন করবে। স্টাডির কর্মপরিকল্পনা উপস্থাপনের জন্য আজ নৌপরিবহন মন্ত্রণালয়ে ওয়ার্কশপের আয়োজন করা হয়। এতে ৪০ জন কর্মকর্তা ও স্টেকহোল্ডার অংশ নেয়।

 অনুষ্ঠানে নৌপরিবহন মন্ত্রণালয়ের সচিব মোঃ আবদুস সামাদ, চট্টগ্রাম বন্দরের চেয়ারম্যান রিয়ার এডমিরাল জুলফিকার আজিজ এবং বাংলাদেশ স্থল বন্দর কর্তৃপক্ষের চেয়ারম্যান তপন কুমার চক্রবর্তী অন্যান্যের মধ্যে বক্তব্য রাখেন।

#

জাহাঙ্গীর/মাহমুদ/রফিকুল/জয়নুল/২০২০/১৮৫৫ঘণ্টা

তথ্যবিবরণী নম্বর : ২৬৮

বাংলাদেশে বিনিয়োগের জন্য ভারতীয় উদ্যোক্তাদের প্রতি আহ্বান

ঢাকা, ৮ মাঘ (২২ জানুয়ারি) :

 ভারতীয় উদ্যোক্তাদের জন্য বাংলাদেশ একটি পৃথক অর্থনৈতিক অঞ্চলের সুবিধা দেবে বলে উল্লেখ করেছেন শিল্পমন্ত্রী নূরুল মজিদ মাহমুদ হুমায়ূন। তিনি এ অর্থনৈতিক অঞ্চলে বিনিয়োগ করে উৎপাদিত পণ্য ভারতে রপ্তানির সুবিধা নিতে সে দেশের উদ্যোক্তাদের প্রতি আহ্বান জানান।

 মন্ত্রী আজ তিন দিনব্যাপী ভারতীয় ইঞ্জিনিয়ারিং পণ্য প্রদর্শনী ‘ইন্ডি বাংলাদেশ ২০২০’ এর উদ্বোধনকালে প্রধান অতিথির বক্তব্যে এ আহ্বান জানান। রাজধানীর বসুন্ধরা আন্তর্জাতিক সম্মেলন কেন্দ্রে এ প্রদর্শনীর আয়োজন করা হয়। বাংলাদেশে ভারতীয় হাইকমিশনের সহায়তায় ভারতের ইঞ্জিনিয়ারিং এক্সপোর্ট প্রমোশন কাউন্সিল (ইইপিসি) এর আয়োজন করে।

 অনুষ্ঠানে বাংলাদেশে নিযুক্ত ভারতের হাইকমিশনার রীভা গাঙ্গুলী দাশ (Riva Ganguly Das), ফেডারেশন অভ্ বাংলাদেশ চেম্বার অভ্ কমার্স এন্ড ইন্ডাস্ট্রি (এফবিসিসিআই) এর সিনিয়র ভাইস প্রেসিডেন্ট মুনতাকিন আশরাফ, ভারতের ইঞ্জিনিয়ারিং এক্সপোর্ট প্রমোশন কাউন্সিলের চেয়ারম্যান রভি শেহগাল (Ravi Sehgal) ও সিনিয়র ভাইস চেয়ারম্যান মহেশ কে. দেশাই (Mahesh K. Desai) বক্তব্য রাখেন।

 শিল্পমন্ত্রী বলেন, দেশি-বিদেশি বিনিয়োগ আকর্ষণে বাংলাদেশ অত্যন্ত উদার নীতি গ্রহণ করেছে। ফলে বাংলাদেশ ইতোমধ্যে বিদেশি বিনিয়োগকারীদের জন্য আকর্ষণীয় গন্তব্যে পরিণত হয়েছে। বিদেশি বিনিয়োগ বাড়াতে সরকার আকর্ষণীয় প্রণোদনা-সহ ১০০টি অর্থনৈতিক অঞ্চল গড়ে তুলছে। এসব অর্থনৈতিক অঞ্চলে বিনিয়োগকারীদের জন্য বিডা প্রাথমিক তথ্য সেবা থেকে শুরু করে নিবন্ধন পর্যন্ত সর্বাত্মক সহায়তা দিচ্ছে। ২০১৭ সালে প্রধানমন্ত্রী শেখ হাসিনার ভারত সফরের সময় অনেক স্বনামধন্য উদ্যোক্তারা বাংলাদেশে বিনিয়োগের জন্য চুক্তি স্বাক্ষর করেছেন। এর ফলে অদূর ভবিষ্যতে বাংলাদেশে ভারতীয় বিনিয়োগ ৯ বিলিয়ন মার্কিন ডলার ছাড়িয়ে যাবে বলে তিনি আশা প্রকাশ করেন।

 ভারতীয় হাইকমিশনার বলেন, বন্ধুপ্রতীম রাষ্ট্র হিসেবে বাংলাদেশের উন্নয়ন অভিযাত্রায় ভারতের অংশীদারিত্ব বাড়বে। এ লক্ষ্যে ভারত ভবিষ্যতে বাংলাদেশে সরাসরি বিনিয়োগ বাড়াবে। বাংলাদেশের অর্থনৈতিক অগ্রগতির ধারাকে এগিয়ে নিতে প্রকৌশল শিল্পের বিকাশ গুরুত্বপূর্ণ। এ ধরণের প্রদর্শনী আয়োজন দু’দেশের মধ্যে বাণিজ্য বৃদ্ধির সম্ভাবনা জোরদারের পাশাপাশি বৈশ্বিক সাপ্লাই চেইনে অংশীদারিত্বের সুযোগ শক্তিশালী করবে বলে তিনি মন্তব্য করেন।

 উল্লেখ্য, তিন দিনব্যাপী এ প্রদর্শনী ২৪ জানুয়ারি পর্যন্ত চলবে। এতে ভারতের শতাধিক প্রকৌশল উদ্যোক্তা প্রতিষ্ঠান অংশ নিচ্ছে। এসব প্রতিষ্ঠান তাদের উৎপাদিত পণ্য ও প্রযুক্তি প্রদর্শন করছে। এ প্রদর্শনী প্রতিদিন সকাল ১১ টা থেকে সন্ধ্যা ৭ টা পর্যন্ত সকলের জন্য উন্মুক্ত থাকবে।

#

জলিল/মাহমুদ/রফিকুল/জয়নুল/২০২০/১৮৩০ঘণ্টা

তথ্যবিবরণী নম্বর: ২৬৭

**জনগণ আওয়ামী লীগের সাথে, শেখ হাসিনার সাথে**

 **-- তথ্যমন্ত্রী**

চট্টগ্রাম, ৮ মাঘ (২২ জানুয়ারি) :

‘জনগণ আওয়ামী লীগের সাথে, শেখ হাসিনার সাথে, আর বিএনপি জনগণকে বিভ্রান্ত করার চেষ্টা করছে’ বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ দুপুরে চট্টগ্রামের লোহাগাড়া উপজেলার চুনতি মেহেরুন্নেছা উচ্চ বিদ্যালয় মাঠে আয়োজিত প্রধানমন্ত্রীর সাবেক সামরিক সচিব মেজর জেনারেল মিয়া মুহাম্মদ জয়নুল আবেদীন বীর বিক্রম-এর নাগরিক শোকসভায় বিশেষ অতিথির বক্তৃতায় সমসাময়িক রাজনীতি বিষয়ে তিনি একথা বলেন। প্রয়াতের বড় ভাই ইসমাইল হোসেন মানিকের সভাপতিত্বে শোকসভায় প্রধান অতিথি ছিলেন আওয়ামী লীগ সাধারণ সম্পাদক ওবায়দুল কাদের।

তথ্যমন্ত্রী বলেন, ‘বিএনপি নেতা আমীর খসরু মাহমুদ চৌধুরী বলেছেন, চট্টগ্রাম-৮ আসনে নাকি যারা বিদেশে থাকতেন, যারা মৃত, এ ধরনের অনেক মানুষ ভোট দিয়েছেন। আমি প্রশ্ন করতে চাই, চট্টগ্রাম মহানগর এলাকায় ভোটারের সংখ্যা প্রায় পৌনে ৪ লাখ। সেই পৌনে ৪ লাখ ভোটারের মধ্যে মাত্র ৩৬ হাজার ভোট পেয়েছেন। যদি ভোটকেন্দ্র দখল হতো, আর তার ভাষ্য অনুযায়ী এ ধরনের ভোটাররা যদি ভোট দিত তাহলে মোছলেম উদ্দিন এক-দেড় লাখ ভোট পেত।’

মন্ত্রী বলেন, ‘সুতরাং বলা যায়, এখানে পরিপূর্ণ সুষ্ঠু ভোটের মাধ্যমে মোছলেম উদ্দিন জয়ী হয়েছেন। সুষ্ঠু নির্বাচন হয়েছে বিধায় ভোট প্রদানের হার ২৫ শতাংশের নিচে। অন্যথায় ভোট প্রদানের হার আরো অনেক বেশি হতো। এই ধরনের মিথ্যা ভাষণ দিয়ে তারা জনগণকে বিভ্রান্ত না করতে তাদের প্রতি অনুরোধ জানাবো। জনগণ আওয়ামী লীগের সাথে, শেখ হাসিনার সাথে রয়েছে।’

 **মানুষের জন্য নিভৃতে কাজ করেছেন জয়নুল আবেদীন**

 **-- তথ্যমন্ত্রী**

তথ্যমন্ত্রী এ সময় প্রয়াত জয়নুল আবেদীনের প্রতি শ্রদ্ধা জানিয়ে বলেন, ‘তিনি মানুষের জন্য নিভৃতে কাজ করেছেন, সেকারণে তিনি আজকে এত জনপ্রিয়। তাঁর প্রতি শ্রদ্ধা জানানোর জন্য আজ হাজার হাজার মানুষের সমাগত হয়েছে।’

ড. হাছান মাহ্‌মুদ বলেন, ‘মেজর জেনারেল জয়নুল আবেদীন রাজনীতি করতেন না। কিন্তু তার গ্রামের বাড়ি থেকে ঢাকার বাসায় কেউ গেলে দেখতে পেতেন, একজন রাজনীতিবিদের বাড়িতে যেভাবে সকাল বেলা প্রচুর মানুষ দেখা করতে যায়, সে রকম মানুষের যাতায়াত। তার গ্রামের বাড়িতেও একইভাবে গণমানুষের যাতায়াত ছিল। রাজনীতি না করেও সারাজীবন তিনি দেশের মানুষের জন্য কাজ করেছেন। জয়নুল আবেদীনের হাত ধরে বহুজনের জীবনে পরিবর্তন এসেছে, বহুজন জীবনে প্রতিষ্ঠিত হয়েছেন, অনেকের জীবনে আমূল পরিবর্তন এসেছে’।

‘কোনো কথা মাননীয় প্রধানমন্ত্রীকে কেউ যখন সাহস করে বলতে পারতেন না, তখন জননেত্রী শেখ হাসিনার শতভাগ বিশ্বস্ত জয়নুল আবেদীনের সহায়তা নিতেন, কারণ তিনি মাননীয় প্রধানমন্ত্রীর কাছে এমনভাবে পরিবেশন করতেন, তাতে সম্মতি আদায় করা যেত’ উল্লেখ করে তথ্যমন্ত্রী বলেন, চট্টগ্রামের বে টার্মিনাল প্রকল্প হাতে নেওয়ার জন্য আমি প্রচণ্ড পীড়াপীড়ি করছিলাম, পরে মেজর জেনারেল জয়নুল আবেদীনের সঙ্গে কথা বললাম। গত নির্বাচনের আগে তাঁকে আমি বললাম, মাননীয় প্রধানমন্ত্রীকে আমি বলেছি, আপনিও একটু বলুন। মাননীয় প্রধানমন্ত্রী যদি এই প্রকল্পের ভিত্তিপ্রস্তর স্থাপন করেন, তাহলে প্রকল্পটি গতি পাবে। যে কোন ভাবেই নির্বাচনের আগে যেন এই প্রকল্পের ভিত্তিপ্রস্তর স্থাপন হয় এটির ব্যবস্থা করতে। মাননীয় প্রধানমন্ত্রী চট্টগ্রামে আসার সুযোগ না পেলেও ভিডিও কনফারেন্সের মাধ্যমে ভিত্তিপ্রস্তর স্থাপন করেছেন জয়নুল আবেদীনের উদ্যোগের কারণে। আজকে বে টার্মিনালের কাজ শুরু হয়েছে। শুধু চট্টগ্রামের নয়, বাংলাদেশের বহু উন্নয়ন প্রকল্প মেজর জেনারেল জয়নুল আবেদীনের কারণে গতি পেয়েছে।’

চট্টগ্রাম দক্ষিণ জেলা সভাপতি মোসলেম উদ্দিন আহমেদ এমপি, চট্টগ্রাম সিটি মেয়র আ জ ম নাছির উদ্দীন, আবু রেজা মুহাম্মদ নেজামুদ্দিন নদভী এমপি, ওয়াসিকা আয়েশা খানম এমপি, কানিজ ফাতেমা এমপি, সাইমুম সারওয়ার কমল এমপি, আশেক উল্লাহ রফিক এমপি, আওয়ামী লীগের ত্রাণ ও গবেষণা সম্পাদক ড. সেলিম আহমেদ, দপ্তর সম্পাদক ব্যারিস্টার বিপ্লব বড়ুয়া, উপ-প্রচার সম্পাদক আমিনুল ইসলাম আমিন, দক্ষিণ জেলা আওয়ামী লীগ সাধারণ সম্পাদক মফিজুর রহমান প্রমুখ শোকসভায় বক্তব্য রাখেন।

 #

আকরাম/মাহমুদ/রফিকুল/সেলিম/২০২০/১৭৪৫ ঘন্টা

তথ্যবিবরণী নম্বর : ২৬৬

ক্যাডেটদের দায়িত্ববোধ নিয়ে কাজ করার আহ্বান প্রাণিসম্পদ প্রতিমন্ত্রীর

চট্টগ্রাম, ৮ মাঘ (২২ জানুয়ারি) :

 মৎস্য ও প্রাণিসম্পদ প্রতিমন্ত্রী মোঃ আশরাফ আলী খান খসরু বলেছেন, বাংলাদেশের ক্রমবর্ধমান জনসংখ্যার টেকসই আর্থসামজিক উন্নয়নের জন্য সাগর, মহাসাগর ও সামুদ্রিক সম্পদের আহরণ ও সংরক্ষণে বর্তমান সরকার নানান পদক্ষেপ গ্রহণ করেছে। এসব পদক্ষেপকে কাজে লাগিয়ে বিশাল সমুদ্রের মৎস্যসম্পদ আহরণ, সংরক্ষণ, বাজারজাতকরণ এবং জীববৈচিত্র্য সংরক্ষণ ও পরিবেশ দূষণ রোধে মেরিন ফিশারিজের ক্যাডেটদেরকে সর্বদা অগ্রণী ভূমিকা রাখতে হবে।

 প্রতিমন্ত্রী আজ চট্টগ্রামে মেরিন ফিশারিজ একাডেমির ৩৮তম ব্যাচের ক্যাডেটদের ‘গ্রাজুয়েশন প্যারেড-২০১৯’ ও সার্টিফিকেট বিতরণ অনুষ্ঠানে প্রধান অতিথির বক্তৃতায় এসব কথা বলেন।

 প্রতিমন্ত্রী ক্যাডেটদেরকে কঠোর পরিশ্রম, সময়ানুবর্তিতা, সততা, মূল্যবোধ এবং দেশ ও জাতির প্রতি দায়িত্ববোধ নিয়ে কাজ করার আহ্বান জানান।

 প্রতিমন্ত্রী আরো বলেন, এ একাডেমিকে আন্তর্জাতিক মানের মেরিটাইম শিক্ষা প্রতিষ্ঠান এবং সমুদ্র সম্পদভিত্তিক গবেষণা প্রতিষ্ঠানরূপে গড়ে তুলতে সরকার প্রায় ৫০ কোটি টাকার উন্নয়ন প্রকল্প বাস্তবায়ন করেছে এবং ক্যাডেটদের প্রশিক্ষণের মান আরো উন্নয়নের জন্য কম্পিউটারবেইসড অত্যাধুনিক সিমুলেটর সংগ্রহের জন্য নতুন একটি প্রকল্পের কাজ হাতে নেওয়া হচ্ছে।

 অনুষ্ঠানে অন্যান্যের মধ্যে আরো বক্তব্য রাখেন মৎস্য ও প্রাণিসম্পদ মন্ত্রণালয়ের যুগ্ম সচিব মোঃ তৌফিকুল আরিফ এবং মেরিন ফিশারিজ একাডেমির অধ্যক্ষ ক্যাপ্টেন মাসুক হাসান আহমেদ।

#

কামরুল/ফারহানা/রফিকুল/জয়নুল/২০২০/১৮১৫ঘণ্টা

তথ্যবিবরণী নম্বর: ২৬৫

**সরকারি কর্মচারীদের কর্মদক্ষতা বৃদ্ধি করতে হবে**

 **-- জনপ্রশাসন প্রতিমন্ত্রী**

ঢাকা, ৮ মাঘ (২২ জানুয়ারি) :

জনপ্রশাসন প্রতিমন্ত্রী ফরহাদ হোসেন দক্ষ জনপ্রশাসন গড়ার লক্ষ্যে সরকারি কর্মচারীদের কর্ম দক্ষতা বৃদ্ধির আহ্বান জানিয়েছেন।

প্রতিমন্ত্রী আজ জনপ্রশাসন মন্ত্রণালয়ের সম্মেলন কক্ষে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন উপলক্ষে আয়োজিত “দক্ষ মানবসম্পদ উন্নয়নে জাতির পিতা বঙ্গবন্ধু শেখ মুজিবুর রহমানের দর্শন” শীর্ষক সেমিনারে প্রধান অতিথির বক্তৃতাকালে এ কথা বলেন।

প্রতিমন্ত্রী বলেন, একটি জাতি কতটা উন্নত হবে তা নির্ভর করে ওই জাতিতে কত বেশি কর্মদক্ষ জনসম্পদ রয়েছে তার ওপর। বঙ্গবন্ধু এটি উপলব্ধি করতে পেরেছিলেন। তাই তিনি এদেশের মানুষকে দক্ষ জনসম্পদে পরিণত করার জন্য ব্যাপক উদ্যোগ গ্রহণ করেছিলেন। আমাদেরও জাতির পিতার দেখানো পথ অনুসরণ করে জনসংখ্যাকে জনসম্পদে পরিণত করতে হবে।

প্রতিমন্ত্রী এ সময় সরকারি কর্মচারীদের ওপর অর্পিত দায়িত্ব সময় মত এবং সঠিকভাবে পালন করে দেশকে আরো সম্মানজনক অবস্থানে প্রতিষ্ঠিত করার আহ্বান জানান। তিনি এ সময় নীতি প্রণয়ন ও বাস্তবায়নে জড়িত সকলকে দক্ষ জনসম্পদ তৈরির লক্ষ্যে আন্তরিকভাবে কাজ করার আহ্বান জানান।

জনপ্রশাসন মন্ত্রণালয়ের অতিরিক্ত সচিব দুলাল কৃষ্ণ সাহার সভাপতিত্বে অনুষ্ঠানে বাংলাদেশ সরকারি কর্ম কমিশনের চেয়ারম্যান ড. মোহাম্মদ সাদিক মুখ্য আলোচক হিসেবে আলোচনায় অংশগ্রহণ করেন।

#

শিবলী/ফারহানা/রফিকুল/সেলিম/২০২০/১৭৩০ ঘন্টা

তথ্যবিবরণী নম্বর : ২৬৪

সঠিক উপায়ে বর্জ্য ব্যবস্থাপনার বিকল্প নেই

 --- স্থানীয় সরকার মন্ত্রী

ঢাকা, ৮ মাঘ (২২ জানুয়ারি) :

 স্থানীয় সরকার মন্ত্রী মোঃ তাজুল ইসলাম বলেছেন, পরিবেশের অবস্থা উন্নয়নে সঠিক উপায়ে বর্জ্য ব্যবস্থাপনার বিকল্প নেই। তিনি সুবসতি গড়ে তোলার লক্ষ্যে যথাযথ বর্জ্য ব্যবস্থাপনার প্রয়োজনীয়তার ওপর গুরুত্বারোপ করে বলেন, সুষ্ঠু বর্জ্য ব্যবস্থাপনা গড়ে তুলতে সামাজিক সচেতনতা বৃদ্ধি-সহ সমন্বিত উদ্যোগ গ্রহণ করতে হবে।

 রাজধানীর কাকরাইলে জনস্বাস্থ্য প্রকৌশল অধিদপ্তরের অডিটোরিয়ামে ‘৫৩টি পৌরসভা এবং ৮ টি সিটি করপোরেশনের কঠিন ও পয়ঃবর্জ্য ব্যবস্থাপনার ফিজিবিলিটি স্টাডি’ শীর্ষক কর্মশালায় প্রধান অতিথির বক্তৃতায় মন্ত্রী আজ এসব কথা বলেন।

 মন্ত্রী বলেন, এদেশের মানুষের মাথাপিছু আয় বাড়ার সাথে সাথে বর্জ্যরে পরিমাণও বেড়ে গেছে। সংগত কারণে মেডিকেল বর্জ্য, ভেহিকেল বর্জ্য, ই-বর্জ্য, গৃহস্থালি বর্জ্য-সহ বিভিন্ন জায়গা থেকে বর্জ্য তৈরি হচ্ছে যা আমাদের জন্য চ্যালেঞ্জ। তিনি আরো বলেন, বর্জ্য ব্যবস্থাপনার সঠিক ব্যবস্থাপনা না থাকার ফলে বর্তমানে সকল বর্জ্যকে ডাম্পিং করা হয়। কিন্তু এসব ডাম্পিং একসময় পাহাড় সমান সমস্যা তৈরি করবে যার ফলে সরকারের সমস্ত উন্নয়ন ব্যাহত হয়ে যেতে পারে। সুতরাং এখন সময় এসেছে সঠিক উপায়ে বর্জ্য ব্যবস্থাপনা করার।

 স্থানীয় সরকার বিভাগের সচিব মো হেলালুদ্দীন আহমদের সভাপতিত্বে অনুষ্ঠানে আরো উপস্থিত ছিলেন একই বিভাগের অতিরিক্ত সচিব জহিরুল ইসলাম, জনস্বাস্থ্য প্রকৌশল অধিদপ্তরের প্রধান প্রকৌশলী সাইফুর রহমান, বিল অ্যান্ড মেলিন্ডা গেটস ফাউন্ডেশনের সিনিয়র অ্যাডভাইজার (আরবান এন্ড স্যানিটেশন) নীলিমা টোটা-সহ পৌরসভা ও সিটি করপোরেশনের সংশ্লিষ্ট কর্মকর্তারা।

#

হাসান/মাহমুদ/রফিকুল/জয়নুল/২০২০/১৭৫০ঘণ্টা

তথ্যবিবরণী নম্বর: ২৬৩

**রাষ্ট্রায়ত্ত চিনি কলগুলোর আধুনিকায়ন**

**অর্থায়নের বিষয়ে আলোচনা করতে থাইল্যান্ড ও কম্বোডিয়ার উদ্দেশে ঢাকা ত্যাগ**

ঢাকা, ৮ মাঘ (২২ জানুয়ারি) :

রাষ্ট্রায়ত্ত চিনি কলগুলোর আধুনিকায়ন এবং পণ্য বৈচিত্রকরণের উদ্যোগ বাস্তবায়নে অর্থায়নের বিষয়ে আলোচনার জন্য থাইল্যান্ড ও কম্বোডিয়া সফরে গিয়েছেন শিল্পমন্ত্রী নূরুল মজিদ মাহমুদ হুমায়ূন।

সফরকালে তিনি বিএসএফআইসি’র আধুনিকায়ন কর্মসূচি বাস্তবায়নে অর্থায়নের বিষয়ে থাই এক্সিম ব্যাংক এবং জাপান ব্যাংক ফর ইন্টারন্যাশনাল কোঅপারেশনের (জেবিআইসি) ঊর্ধ্বতন কর্মকর্তাদের সাথে বৈঠক করবেন। এছাড়া, তিনি থাইল্যান্ডের আইউত্থায়া সুগার চ্যাং ফ্যাক্টরি (Ayutthaya Sugar Chang Factory) পরিদর্শন করবেন এবং বাংলাদেশের চিনি কলগুলোতে আধুনিকায়ন কর্মসূচি বাস্তবায়নের উপায় নিয়ে আলোচনা করবেন।

২৪ জানুয়ারি প্রতিনিধিদল থাইল্যান্ড থেকে কম্বোডিয়ার নমপেন যাবে। নমপেন সফরকালে শিল্পমন্ত্রী সেখানের চিনিকল পরিদর্শন করবেন। তিনি কম্বোডিয়ার চিনিকলে ব্যবহৃত প্রযুক্তি এবং উৎপাদিত পণ্য সম্পর্কে সরেজমিনে ধারণা নেবেন।

শিল্পমন্ত্রীর নেতৃত্বে প্রতিনিধিদল ২৬ জানুয়ারি দেশে ফেরার কথা রয়েছে।

#

জলিল/অনসূয়া/পরীক্ষিৎ/শামীম/২০২০/১১.০৩ ঘণ্টা

**আজ বিকাল পাঁচটার পূর্বে প্রচার বা প্রকাশ করা যাবে না**

তথ্যবিবরণী নম্বর : ২৬২

**জাতীয় প্রশিক্ষণ দিবসে** **রাষ্ট্রপতির বাণী**

ঢাকা, ৮ মাঘ (২২ জানুয়ারি) :

 রাষ্ট্রপতি মোঃ আবদুল হামিদ জাতীয় প্রশিক্ষণ দিবস উপলক্ষে নিম্নোক্ত বাণী প্রদান করেছেন :

 “বাংলাদেশ প্রশিক্ষণ ও উন্নয়ন সমিতি (বিএসটিডি) কর্তৃক ২৪তম জাতীয় প্রশিক্ষণ দিবস উদ্‌যাপনের উদ্যোগকে আমি স্বাগত জানাই।

 রাষ্ট্রের আর্থসামাজিক উন্নয়নকে ত্বরান্বিত করতে প্রয়োজন দক্ষ, অভিজ্ঞ, পেশাদার, সেবামুখী ও পরিশ্রমী কর্মীবাহিনী। প্রাতিষ্ঠানিক শিক্ষার পাশাপাশি দক্ষ মানবসম্পদ সৃষ্টিতে পেশাভিত্তিক উন্নত ও আধুনিক প্রশিক্ষণ অপরিহার্য। বর্তমান সরকার একটি সমৃদ্ধ ও উন্নত বাংলাদেশ গড়ার লক্ষ্যে শিক্ষা, চিকিৎসা, অবকাঠামোসহ বিভিন্ন সেক্টরে ব্যাপক উন্নয়ন পরিকল্পনা গ্রহণ ও বাস্তবায়ন করছে। এই বিপুল কর্মকাণ্ডের যথাযথ বাস্তবায়নে দেশের বিশাল জনসংখ্যাকে মানবসম্পদে পরিণত করতে হবে। এ প্রেক্ষাপটে বিভিন্ন ট্রেডে প্রশিক্ষণের গুরুত্বকে ছড়িয়ে দিতে জাতীয় প্রশিক্ষণ দিবস পালন একটি প্রশংসনীয় উদ্যোগ বলে আমি মনে করি।

 বাংলাদেশ প্রশিক্ষণ ও উন্নয়ন সমিতি দেশের প্রশিক্ষক ও প্রশিক্ষণ সেক্টরের সামগ্রিক উন্নয়নের লক্ষ্যে বিগত চার দশক যাবত গবেষণা ও প্রশিক্ষণ কর্মসূচি পরিচালনা করছে। তাদের এ প্রয়াস বর্তমান সরকারের মানবসম্পদ উন্নয়ন প্রচেষ্টাকে সফল করতে ইতিবাচক ভূমিকা রাখছে বলে আমি মনে করি। প্রশিক্ষণের পাশাপাশি এর মাধ্যমে অর্জিত জ্ঞান ও দক্ষতার যথাযথ প্রয়োগ নিশ্চিত করা খুবই জরুরি। বাংলাদেশ প্রশিক্ষণ ও উন্নয়ন সমিতি দক্ষ মানবসম্পদ তৈরিতে তাদের নিরলস প্রচেষ্টা অব্যাহত রাখবে - এ প্রত্যাশা করি।

 আমি ২৪তম জাতীয় প্রশিক্ষণ দিবস উপলক্ষে গৃহীত কর্মসূচির সার্বিক সফলতা কামনা করছি।

 খোদা হাফেজ, বাংলাদেশ চিরজীবী হোক।”

#

হাসান/অনসূয়া/পরীক্ষিৎ/*আসমা/২০২০/*১১০০ *ঘণ্টা*

আজ বিকাল পাঁচটার পূর্বে প্রচার বা প্রকাশ করা যাবে না

**আজ বিকাল পাঁচটার পূর্বে প্রচার বা প্রকাশ করা যাবে না**

তথ্যবিবরণী নম্বর : ২৬১

**জাতীয় প্রশিক্ষণ দিবসে প্রধানমন্ত্রীর বাণী**

ঢাকা, ৮ মাঘ (২২ জানুয়ারি) :

 প্রধানমন্ত্রী শেখ হাসিনা জাতীয় প্রশিক্ষণ দিবস উপলক্ষে নিম্নোক্ত বাণী প্রদান করেছেন :

 “বাংলাদেশ প্রশিক্ষণ ও উন্নয়ন সমিতি (বিএসটিডি) ২৪তম জাতীয় প্রশিক্ষণ দিবস ও ৩৯তম প্রতিষ্ঠাবার্ষিকী একসাথে উদ্‌যাপন করতে যাচ্ছে জেনে আমি আনন্দিত। এ উপলক্ষে আমি সংশ্লিষ্ট সকলকে আন্তরিক শুভেচ্ছা জানাচ্ছি।

 বর্তমান আওয়ামী লীগ সরকার প্রশিক্ষণের গুরুত্ব ও প্রয়োজন অনুধাবন করে প্রশিক্ষণ সেক্টরের অনেক উন্নয়ন ও সংস্কার কার্যক্রম বাস্তবায়ন করছে। আমরা জনপ্রশাসন নীতিতে প্রশিক্ষণকে অগ্রাধিকার দিয়েছি। প্রশিক্ষণখাতে বরাদ্দ বাড়ানো হয়েছে। প্রশিক্ষণ প্রতিষ্ঠানসমূহের অবকাঠামো উন্নয়নে কাজ চলমান রয়েছে। ক্যাডার অফিসারদের বুনিয়াদি প্রশিক্ষণের মেয়াদ ছয় মাস করা হয়েছে। বাংলাদেশ সিভিল সার্ভিসকে সেবাধর্মী, উন্নয়নবান্ধব ও আধুনিক প্রতিষ্ঠান হিসেবে গড়ে তোলার লক্ষ্যে দেশ-বিদেশে প্রশিক্ষণের পরিসর বাড়ানোসহ নানা রকম সংস্কার কর্মসূচি বাস্তবায়ন করা হচ্ছে।

 আমি বিশ্বাস করি, আগামী দিনেও বিএসটিডি তাদের গৃহীত কার্যক্রমের মাধ্যমে আমাদের সরকারের রূপকল্প ২০২১ ও রূপকল্প ২০৪১ বাস্তবায়নে সহায়ক শক্তি হিসেবে কাজ করবে এবং মানবসম্পদ উন্নয়ন ও দক্ষতা অর্জনের মাধ্যমে সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের স্বপ্নের সোনার বাংলাদেশ বিনির্মাণে উল্লেখযোগ্য ভূমিকা রাখবে।

 আমি ২৪তম জাতীয় প্রশিক্ষণ দিবস এবং বাংলাদেশ প্রশিক্ষণ ও উন্নয়ন সমিতির ৩৯তম প্রতিষ্ঠাবার্ষিকী উপলক্ষে গৃহীত সকল কর্মসূচির সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

আশরাফ/অনসূয়া/পরীক্ষিৎ/জসীম/আসমা/২০২০/১১০০ ঘণ্টা

আজ বিকাল পাঁচটার পূর্বে প্রচার বা প্রকাশ করা যাবে না